Χαλκίδα, 24/02/2026

ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ

ΑΝΑΚΟΙΝΩΣΗ
Για την κατάσταση στο Κέντρο Υγείας Ιστιαίας

Ο Σύλλογος Εργαζομένων του Γενικού Νοσοκομείου Χαλκίδας, με συνεχείς παρεμβάσεις, κινητοποιήσεις και ανακοινώσεις, έχει αναδείξει τα σοβαρά προβλήματα υποστελέχωσης στα Κέντρα Υγείας της περιοχής (Μαντουδίου, Ψαχνών, Ιστιαίας).
Για το Κέντρο Υγείας Ιστιαίας επισημαίνουμε:
· Μονάδα Τεχνητού Νεφρού (Μ.Τ.Ν.)
Από το 2021 παραμένει ανενεργή, παρά την ύπαρξη εξοπλισμού. Οι προκηρύξεις ιατρικών θέσεων αποβαίνουν άγονες, γεγονός που συνδέεται με τις χαμηλές αποδοχές και την έλλειψη ουσιαστικών κινήτρων.
	Διεκδικούμε την άμεση λειτουργία της Μ.Τ.Ν. με πλήρη και μόνιμη στελέχωση ιατρικού, νοσηλευτικού και παραϊατρικού προσωπικού, χωρίς λύσεις προσωρινού χαρακτήρα ή ιδιωτικοποίηση.
· Σοβαρές ελλείψεις προσωπικού και ειδικοτήτων
Στην Ιστιαία υπηρετούν δύο γενικοί ιατροί και ένας ακόμη από το Περιφερειακό Ιατρείο Ωρεών, που καλύπτουν εφημερίες. Απουσιάζουν βασικές ειδικότητες (παθολόγος, ορθοπεδικός, ΩΡΛ, γυναικολόγος). Υπηρετούν επίσης ένας μικροβιολόγος, ένας ακτινολόγος, ένας χειρουργός και δύο καρδιολόγοι.
Επίσης επισημαίνουμε ότι το προσωπικό παραμένει χωρίς πρόβλεψη σίτισης κατά τη διάρκεια 24ωρων εφημεριών, γεγονός που επιβαρύνει περαιτέρω τις συνθήκες εργασίας.
· Μη 24ωρη λειτουργία μικροβιολογικού και ακτινολογικού εργαστηρίου
Η μη 24ωρη λειτουργία του μικροβιολογικού και του ακτινολογικού εργαστηρίου δημιουργεί σοβαρά προβλήματα στην κάλυψη βασικών διαγνωστικών αναγκών, ιδιαίτερα σε επείγοντα περιστατικά εκτός πρωινού ωραρίου. Η έλλειψη συνεχούς διαθεσιμότητας εξετάσεων (αιματολογικών, βιοχημικών και απεικονιστικών) οδηγεί σε καθυστερήσεις στη διάγνωση, σε άσκοπες διακομιδές προς νοσοκομεία και σε επιβάρυνση τόσο των ασθενών όσο και του ΕΚΑΒ.

Επιπλέον, ενόψει της εγκατάστασης αξονικού τομογράφου το προσεχές διάστημα, προκύπτουν εύλογα και τεκμηριωμένα ερωτήματα: 
· Υπάρχει πρόβλεψη για επαρκή στελέχωση με εξειδικευμένο προσωπικό;
· Θα διασφαλιστεί η 24ωρη λειτουργία του;
· Έχει προβλεφθεί η συντήρηση και η τεχνική του υποστήριξη;

Η ουσιαστική ενίσχυση και η συνεχής λειτουργία των διαγνωστικών υπηρεσιών είναι απαραίτητη για την ασφαλή και αποτελεσματική λειτουργία του Κέντρου Υγείας.
· Ανάθεση αλλότριων καθηκόντων
 Στο Σύλλογο Εργαζομένων έχουν κατατεθεί τόσο προφορικές όσο και γραπτές καταγγελίες σχετικά με την ανάθεση καθηκόντων σε εργαζόμενους που δεν εμπίπτουν στις αρμοδιότητές τους, όπως αυτές ορίζονται από τις συμβάσεις και το θεσμικό πλαίσιο.
 Η πρακτική αυτή δημιουργεί σοβαρούς κινδύνους τόσο για την ασφάλεια του προσωπικού όσο και για την ασφάλεια των ασθενών. Η ανάθεση εργασιών εκτός ειδικότητας και εκτός συμβατικών υποχρεώσεων εκθέτει τους εργαζόμενους σε ευθύνες που δεν τους αναλογούν και θέτει σε κίνδυνο την ποιότητα και την ασφάλεια των παρεχόμενων υπηρεσιών.

           ΖΗΤΑΜΕ:
· Άμεση στελέχωση του Κ.Υ. Ιστιαίας με μόνιμο ιατρικό, νοσηλευτικό και λοιπό προσωπικό.
· Άμεση συμμόρφωση με τις υπογεγραμμένες συμβάσεις των εργαζομένων και την πιστή τήρηση των καθηκόντων που αντιστοιχούν στην κάθε ειδικότητα
· Πλήρη λειτουργία της Μονάδας Τεχνητού Νεφρού.
· 24ωρη λειτουργία διαγνωστικών εξετάσεων (με επαρκή και μόνιμη στελέχωση
· Στελέχωση με το αναγκαίο βοηθητικό προσωπικό (τραυματιοφορείς, βοηθούς θαλάμου, προσωπικό γενικών καθηκόντων).
· Μονιμοποίηση όλων των συμβασιούχων εργαζομένων.
   Καλούμε το Υπουργείο Υγείας, την 5η ΥΠΕ και τη Διοίκηση να αναλάβουν άμεσα τις ευθύνες τους.
   Καλούμε τους εργαζόμενους και την τοπική κοινωνία να ενισχύσουν τον αγώνα για Δημόσια και Δωρεάν υγεία.

ΟΛΟΙ στη Συγκέντρωση σωματείων:
28/02, ώρα 11:00 π.μ., Πλατεία Ιστιαίας.

Για τα παιδιά που δεν έφτασαν ποτέ!
Για τους ανθρώπους που χάθηκαν άδικα!
Για να μπορούμε να δουλεύουμε και να ζούμε με ασφάλεια!

